钦定古今图书集成/明伦汇编/官常典/第082卷 > 东莱王贵平
## 钦定古今图书集成/明伦汇编/官常典/第082卷 > 东莱王贵平

按《魏书安定王休传》，“休次子燮。燮弟贵平羽林监，转
射声校尉。庄帝初，除散骑常侍，宗正少卿，封东莱王，
邑百户，除平北将军，南相州刺史。庄帝既杀尔朱荣，
加武卫将军，兼侍中，为河北山东慰劳大使。至定州
东北，为幽州大都督侯渊所执，送于晋阳，后还洛。前
废帝时，以本官行青州事，属土民崔祖螭作逆，贼徒”
甚盛，围逼东阳一百馀日。贵平率城民固守，又令将
士开门交战。大军救至，遂擒祖螭等斩之。还除车骑
将军，加散骑常侍，迁左卫将军、宗师。又迁车骑大将
军、左光禄大夫、仪同三司。贵平人才险薄，为出帝所
信。出为青州刺史，又加骠骑大将军、开府仪同三司。
为幽州大都督侯渊所害。